C 323/106
LT
Europos Sąjungos oficialusis leidinys
2022 8 26
5.12.
EESRK mano, kad metano išmetimo energetikos sektoriuje ribojimo arba mažinimo ES sistema yra gera mintis.
Reikėtų pasirūpinti, kad dujų sektoriaus stebėsenos reikalavimai būtų įgyvendinami, pavyzdžiui, kai matuojami, teikiami ir tikrinami išmetimo duomenys.
Be kita ko, reikėtų nustatyti tinkamus įrenginių tikrinimo terminus, atskiriant įrenginius pagal jų techninę būklę ir amžių.
Reikėtų atsižvelgti į esamas pramonės iniciatyvas, kuriomis siekiama sumažinti išmetamųjų teršalų kiekį (Naftos ir dujų sektorių partnerystė dėl metano (angl. Oil and Gas Methane Partnership, OGMP), taip pat į poreikį skatinti tarptautinį bendradarbiavimą pagal tokias iniciatyvas kaip Įsipareigojimas dėl metano (angl. Methane Pledge) bei Klimato ir švaraus oro koalicija. 5.13.
Šiuo metu apie didelę dalį išmetamo iškastinės kilmės metano kiekio nėra pranešama.
EESRK palankiai vertina pasiūlymus dėl stebėsenos, ataskaitų teikimo ir tikrinimo, visų pirma, kai tai taikoma siekiant užkirsti kelią nutekėjimams dujotiekyje.
Reikėtų supaprastinti tokias iniciatyvas, kaip Tarptautinis išmetamo metano kiekio stebėjimo centras (IMEO), taip pat palydovinių technologijų naudojimas tokiems nuotėkiams nustatyti, ir teikti tokioms iniciatyvoms pirmenybę.
ES turėtų būti uždraustas nepagrįstas dujų išleidimas ir fakelų deginimas.
Šios taisyklės išimtys turėtų būti taikomos tik esant ekstremalioms ir su sauga susijusioms situacijoms.
Kalbant apie biometaną, kelios ES valstybės narės jau įgyvendino technines ir reguliavimo priemones, susijusias su stebėsena ir prevencija.
Tai galėtų padėti įvertinti, koks metano kiekis išmetamas eksploatuojant iškastinius išteklius. 5.14.
EESRK puikiai supranta, kad didžioji dalis metano nuteka už ES ribų, todėl būtina nustatyti ES importuojamų dujų metano normą ir užtikrinti, kad jos būtų laikomasi.
Tokia importuojamoms dujoms taikoma norma turėtų būti lyginamoji norma, pagal kurią būtų nustatomas priimtinas pirminėje grandyje išmetamas teršalų kiekis.
Ši norma turėtų būti nustatyta jau šiuo reglamentu.
Be to, reikėtų apsvarstyti galimybę į CO2 apmokestinimo sistemą įtraukti ankstyvojo etapo taršą metanu. 5.15.
Pasiūlyme dėl išmetamo metano kiekio mažinimo daugiausia dėmesio skiriama energetikos sektoriui.
EESRK dar kartą pabrėžia žemės ūkio sektoriuje išmetamo metano svarbą.
Kaip nurodyta Komisijos metano strategijoje, ūkininkams turėtų būti padedama mažinti išmetamą metano kiekį.
Tai galėtų būti įpareigojimas į bendrą žemės ūkio politiką įtraukti priemones, kuriomis būtų atlyginama už ūkininkų mažinamą išmetamą metano kiekį.
2022 m. gegužės 19 d., Briuselis Europos ekonomikos ir socialinių reikalų komiteto pirmininkė Christa SCHWENG